送程運判
作者：徐積
朝代：宋

paragraphs: 江南風物可醒酒，江山氣勢侵牛斗。
大庾梅花入界香，南康瀑布從天吼。
此閒好共吳人樂，井蛟爲害須除却。
觀風未到庾公樓，褰帷先上滕王閣。
仙籟鳴時獨鳳吟，劍池黑處雙龍躍。
縣令寧無種秫翁，還似王弘就翁酌。
最是高賢徐穉墳，急齎酒脯祠溟漠。
部吏爭迎使者車，野人夾道亦歡呼。
且得官司減鞭笞，若逢水旱放田租。
關市如何從薄賦，設法通商爲遠圖。
方今聖世雖無事，須修武備戒不虞。
生民所恃在城邑，更嚴壁壘完其郛。
何况荆湖與二廣，溪洞盡是蠻所居。
一日除書遣受降，便持斧鉞建油幢。
陣上風神應更偉，軍中才氣亦無雙。
勢似疾雷從便道，揮兵直指富良江。